
Kilder og fusk  
Formålet med denne informasjonen er å bevisstgjøre deg som elev i forhold til bruk av kilder slik at du slipper å komme i en situasjon der du blir tatt i fusk pga. feil kildebruk (jf. Nøkkelen s. 20).   
I mange av de oppgavene du kommer til å skrive kommer du til å benytte ulike kilder for å finne bakgrunnsinformasjon for det temaet du skal skrive om.  Vi er alle avhengige av å lete frem informasjon.  Det kan også være svært nyttig å lese hvordan andre har tenkt eller tolket hendelser og tekster.  Det er skrevet mye om de fleste emner.  Særlig kan vi finne mye informasjon på Internett.  Mange elever bruker imidlertid kildene galt.  Det er tre ting det er særlig viktig å være klar over:
1. Vær kritisk til kilden. Er den pålitelig? Hvem er forfatter? Når er det skrevet? Hvorfor er det skrevet? 
2. Du må ikke skrive direkte av kilden!  Dette blir sett på som fusk!  Du kan imidlertid gjerne sitere deler av en tekst.  I så fall skal sitatet stå i anførselstegn, og du skal oppgi hvor det er hentet fra.
3. Alle kilder du bruker i et arbeid, må oppgis.  Som regel skal du lage en litteraturliste til slutt i oppgaven der alle kilder du har hentet informasjon eller inspirasjon fra, er listet opp.
Når du leser faglitteratur, er det viktig at du forstår innholdet slik at du kan bruke informasjonen du får, i din egen oppgave.  Du må formulere dine egne setninger.
Eks.1:
Kilden sier følgende:  


”Nervesystemet sørger for lynrask signalinformasjon mellom ulike deler av kroppen.”


I oppgaven bruker jeg denne informasjonen slik:


”Ulike deler av kroppen gir signaler til hverandre gjennom nervesystemet.  Denne signaloverføringen er svært rask.”

Eks.2:
Kilden, en artikkel skrevet av Helene Hansen, sier følgende:


”Den skiftende synsvinkelen i romanen gjør at vi hele tiden har sympati med begge parter i konflikten.”


I oppgaven skriver jeg om at vi følger to personer i en strid og forstår begge to.  Så kan jeg for eksempel skrive:  ”Helene Hansen peker på at synsvinkelbruken er en viktig årsak til at vi skjønner begge to så godt.  Synsvinkelen er skiftende, og dette gjør at…”

Når du bruker kilder, er hensikten at du skal få belyst et tema og lære av det.  Det er altså viktig at du forstår innholdet slik at du kan gjengi det og bruke den kunnskapen og forståelsen du har fått, i en tekst som du skriver selv.  I denne teksten skal du bruke dine egne ord.
Å bruke kildene godt er enklere hvis du noterer stikkord mens du leser faglitteraturen.  Når du skriver på oppgaven, bør du legge bort kildene og heller bruke stikkordene.  På denne måten er det lettere å formulere egne setninger, og du får også kontrollert om du virkelig har forstått og husker det du skal ha lært.

Vi kan oppsummere de fellene du ikke må gå i, slik:
1. Avskrift
Du må ikke skrive av en kilde, ikke en gang en enkelt liten setning.  Dette gjelder også tekster på andre språk enn norsk.  Du kan ikke oversette hele eller deler av teksten og tro at det dermed blir din tekst.

2. Plagiat:
Du må ikke bruke disposisjonen fra en kilde og bare omformulere teksten.
3. Du må ikke glemme å oppgi alle de kildene du har brukt.
Alt du skriver, skal være ditt eget.  Du har lov til å hente ord, formuleringer og tanker fra andre, men da må du si tydelig fra hvor du har det fra.

HVORDAN SKAL KILDENE OPPGIS?
Etter selve oppgaven må du oppgi alle de kildene du har brukt.  Når du siterer eller refererer noe en annen har skrevet, må du vise til kilden i selve teksten.  Det er mange måter å sette opp en litteraturliste på, og det er mange måter å referere til en kilde i selve oppgaven.  Her skal vi vise deg hvordan vi ønsker at dette skal gjøres i oppgaver du skriver her på skolen.
Å REFERERE TIL EN KILDE I LØPENDE TEKST

Referansen i teksten er ment å vise til litteraturlisten etter oppgaven.  I denne litteraturlisten kan leseren finne fullstendige opplysninger om hvor artikkelen/ boken/ verket er å finne.

a) Når du har sitert, setter du referansen til kilden i parentes etter sitatet:
”Nervesystemet sørger for lynrask signalinformasjon mellom ulike deler av kroppen.”  (Mortensen 1996 s.172)

b) Du kan også bruke referansen i din egen tekst.  Du må likevel oppgi etter sitatet hvor det er hentet fra:
Mortensen skriver at ”nervesystemet sørger for lynrask signalinformasjon mellom ulike deler av kroppen.” (Mortensen 1996, s. 172)
LITTERATURLISTEN
Litteraturlisten er en oversikt over alt du har lest mens du arbeidet med oppgaven.  Denne oversikten skal stå helt til slutt i oppgaven din.  Litteraturlisten settes opp alfabetisk etter forfatterens etternavn.
I litteraturlisten holder det ikke at du skriver ”bøker lånt på biblioteket” eller ”Internett”.  Du må være så nøyaktig at andre lett kan finne frem til de kildene du har brukt.  Under har vi satt opp eksempler på hvordan du oppgir en bok, en artikkel og en kilde fra Internett.
Bøker/verk:

Langslet, Lars Roar.  1998.  Christian Frederik. Cappelen. Oslo

Artikler i artikkelsamlinger:

Nordli, Oddvar.  1997.  ”Tilbakeblikk” i Berggrav, Dag (red.).  Maktens høyborg. Oslo

Artikler i tidsskrift

Vold, Jan Erik.  2001.  ”Hva skjer med Bislett stadion?” i St. Hallvard 2/2001

Henvisning til Internett:

Andersen, Trond. 1998. ”El-bil:  Hva burde vært gjort?”  URL:
 
http://www.itk.ntnu/ansatte/Andersen_Trond/kk-f/nye/0179.html
[Lesedato:  19.09.2001]


artikkelforfatter – utgivelsesår – tittel på artikkel, i anførselstegn – internettadresse – lesedato


Ofte finner vi ikke all denne informasjonen når vi er inne på en internettadresse.   Du må da oppgi så mye informasjon som du kan, minimum overskriften på den aktuelle siden, internettadressen og lesedatoen.

